РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/134-23

29. јун 2023. године

Б е о г р а д

З А П И С Н И К

СЕДМЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 29. ЈУНА 2023. ГОДИНЕ

Седница је почела у 13.00 часова.

 Седницом је председавао Угљеша Марковић, председник Одбора.

 Седници су присуствовали чланови Одбора: Томислав Јанковић, Драган Јовановић, Марија Јовановић, Јасмина Каранац, Марина Липовац Танасковић, Предраг Марсенић, Ивана Николић, Ивана Србуловић, Ђорђе Тодоровић и Бојан Торбица.

Седници Одбора су присуствовали заменици чланова Одбора: Владимир Обрадовић (заменик Татјане Пашић) и Андреја Савић (заменик Драгована Милинковића).

 Седници нису присуствовали чланови Одбора: Војислав Вујић, Мирослав Кондић, Роберт Козма и Никола Нешић, нити њихови заменици.

Седници су присуствовали из Министарства информисања и телекомуникација Милан Добријевић, државни секретар и Катарина Томашевић, помоћник министра и из Регулаторне агенције за електронске комуникације и поштанске услуге (РАТЕЛ): Петар Стијовић, заменик председника Савета; Драгољуб Стефановић, технички директор и Ана Скочић, шеф кабинета.

Oдбор већином гласова (три за, девет против, један уздржан) није прихватио предлог Маринe Липовац Танасковић да се предложени дневни ред прошири тачком Разно.

Одбор је, већином гласова, (10 за, један против, два уздржана) у складу са предлогом председника Одбора усвојио следећи

Д н е в н и р е д :

 1. Разматрање Информације о раду Министарства информисања и телекомуникација, за период 1. јануар 2023. до 31. март 2023. године, (број 02-839/23 од 27. април 2023. године);

 2. Утврђивање Предлога одлуке о давању сагласности на Предлог статута Регулаторног тела за електронске комуникације и поштанске услуге (број 110-1218/23 од 20. јуна 2023. године).

Пре преласка на рад по дневном реду, Одбор је већином гласова (11 за, један уздржан, један није гласао) усвојио записнике 4. седнице Одбора одржане 5. априла 2023. године, 5. седнице Одбора одржане 21. априла 2023. године и 6. седнице Одбора одржане 25. априла 2023. године.

Прва тачка дневног реда - **Разматрање Информације о раду Министарства информисања и телекомуникација, за период 1. јануар 2023. до 31. март 2023. године**

 Катарина Томашевић, представник Министарства информисања и телекомуникација, је истакла да је усвојен Закон о електронским комуникацијама. Доношењем тог Закона посао је тек започео, на основу њега сви заједно треба да донесу 50 подзаконских аката, Регулаторно тело за електронске комуникације, Министарство, али и Влада поједине уредбе. Ради се о веома важном Закону за нашу државу. Закон који на много бољи начин регулише тржиште, контролише коришћење радио-фреквенцијског опсега и спектра. Постоји већа одговорност РАТЕЛ а, ово је Закон који даје основ за ширење мрежа врло високог капацитета, за увођење 5Г мрежа. Формирана је Радна група за измену и допуну нацрта Закона о информационој безбедности у коју су укључени и представници других државних органа. Усвојен је и Закон о потврђивању аката Светског поштанског савеза. Формирана је и Радна група за реформу Поште Србије.

У дискусији су учествовали народни посланици: Марина Липовац Танасковић и Угљеша Марковић.

Сагласно члану 229. Пословника Народне скупштине, Одбор је размотрио Информацију о раду Министарства информисања и телекомуникација, за период 1. јануар 2023. до 31. март 2023. године, и једногласно (13 за) одлучио да је прихвати.

Друга тачка дневног реда **- Утврђивање Предлога одлуке о давању сагласности на Предлог статута Регулаторног тела за електронске комуникације и поштанске услуге**

Угљеша Марковић, председник Одбора je подсетио чланове одбора да је на основу члана 8. став 8. Закона о електронским комуникацијама прописано да Статут Регулаторног тела за електронске комуникације и поштанске услуге доноси Савет Регулатора, уз сагласност Народне скупштине, по предходно прибављеном мишљењу Владе. Статут Регулаторног тела за електронске комуникације и поштанске услуге Народној скупштини је достављен 20. јуна 2023. године.

На основу члана 57. Пословника Народне скупштине Одбор за просторно планирање, саобраћај, инфраструктуру и телекомуникације утврђује Предлог одлуке о давању сагласности на Статут Регулаторног тела за електронске комуникације и поштанске услуге.

Драгољуб Стефановић, представник Регулаторног тела, је истакао да је доношење Статута иницирано новим Законом о електронским комуникацијама, који је ступио на снагу 7. маја ове године. Нови статут је неопходан како би се обезбедио континуитет пословања РАТЕЛ а. Нови Статут је неопходан како би се у складу са одредбама новог Закона обезбедио континуитет у пословању РАТЕЛ а. Наглашено је да се врло мало ствари мења по новом закону, практично све остаје исто.

 У дискусији су учествовали народни посланици: Марина Липовац Танасковић, Предраг Марсенић и Владимир Обрадовић.

Одбор за просторно планирање, саобраћај, инфраструктуру и телекомуникације, на основу члана 8. став 8. Закона о електронским комуникацијама („Службени гласник РС“, број 35/23) и члана 57. Пословника Народне скупштине („Службени гласник РС“, број 20/12 – пречишћен текст), на седници одржаној 29. јуна 2023. године размотрио је акт Регулаторног тела за електронске комуникације и поштанске услуге број 110-1218/23 од 20 јуна 2023. године.

 Одбор је већином гласова (10 за, двоје уздржано, један није гласао) утврдио Предлог одлуке о давању сагласности на Статут Регулаторног тела за електронске комуникације и поштанске услуге, који доставља Народној скупштини на разматрање и одлучивање.

 За представника предлагача на седници Народне скупштине одређен је Угљеша Марковић, председник Одбора.

\*

\* \*

Седница је закључена у 13.55 часова.

Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ОДБОРА ПРЕДСЕДНИК ОДБОРА

 Маја Димитријевић Угљеша Марковић